આ ઘટના બન્યાના લગભગ પાંચેક દાયકા પછી એ જ કુટુંબના એક બીજા સભ્ય સાથે બનેલી બીજી ઘટનાઃ એ કુટુંબના મોભીના પત્નીનું અવસાન થતા તેની પાછળ શ્રીમદ્દ ભાગવત પારાયણ બેસાડવામાં આવી હતી. આ મોભી નિયમિત ભાગવત સાંભળવા બેસે ત્યારે હાથમાં બાંધેલી સોનાની ઘડિયાળ બાજુમાં મૂકી દે. એક ભગવા વેશધારી વ્યક્તિ ત્યાં આવીને બેસે. છેલ્લે દિવસે પેલા વ્યક્તિએ ધીમેથી સોનાની ઘડિયાળ સેરવી લીધી. કથા પૂરી થઈ મોભીનું ધ્યાન તો ગયું કે ઘડિયાળ નથી, પણ કશું બોલ્યા નહીં. કથા સાંભળી જનાર દરેક લોકોને શીખ આપી એમ એ વ્યક્તિને પણ પોતાને ગામ પાછી જવા માટે ફર્સ્ટ કલાસનું ટ્રેનનું ભાડું આપ્યું અને સાંજે જ્યારે એ વ્યક્તિ ટ્રેનમાં બેઠી હશે ત્યારે આ મોભી સ્ટેશન પર મળવા ગયા. જોયું તો પેલી વ્યક્તિ તો થર્ડ કલાસના ડબ્બામાં બેઠી છે, તો પણ કશું બોલ્યા નહીં. એમને વંદન કર્યા અને પછી કહ્યું કે, ‘તમે સવારે સોનાની ઘડિયાળ લીધીને ત્યારે સાંકળી લેવાનું ભૂલી ગયા હતા, આ સાંકળી હું તમને આપવા આવ્યો છું.’ આ બીજી ઘટના.